‘Ek ontbloot my g’n aan lugwaardin’ – MuskElon Musk. (Foto: Odd Andersen/AFP) Die miljardêr Elon Musk het Donderdag bewerings verwerp dat hy hom ses jaar gelede aan ’n lugwaardin “ontbloot” en haar “betas” het. “Daardie wilde aantygings is heeltemal onwaar,” het Musk op Twitter, die maatskappy wat hy beoog om vir meer as R700 miljard te koop, gesê. Die nuusblad Insider het vroeër berig dat Musk se vuurpylmaatskappy, SpaceX, ’n vrou in 2018 $250 000 (byna R4 miljoen) betaal het om ’n eis van wangedrag teen hom te skik. Luidens dié berig het Musk, wat tydens ’n vlug op ’n private straler na Londen ’n massering van die betrokke vrou ontvang het, glo sy geslagsdeel aan haar ontbloot en sonder toestemming aan haar been geraak. Hy het haar na bewering ook gevra om ŉ seksdaad uit te voer. Insider het ŉ vrou aangehaal wat glo die vriendin van die betrokke lugwaardin is. “Die aanvalle teen my moet deur ’n politieke lens beskou word – dit is hul standaard (veragtelike) spelreëls,” het Musk in sy Twiet gesê. The attacks against me should be viewed through a political lens – this is their standard (despicable) playbook – but nothing will deter me from fighting for a good future and your right to free speech — Elon Musk (@elonmusk) May 20, 2022 Hy het nie gespesifiseer na wie “hulle” verwys nie, maar die beweerde vriendin van die lugwaardin uitgedaag. “Ek stel ŉ uitdaging voor die leuenaar wat beweer dat ek my aan haar vriendin ‘ontbloot’ het: Beskryf net een ding – enigiets soos snye of tatoeëermerke – wat nie in die openbaar bekend is nie. Sy sal nie kan nie, want dit het nooit gebeur nie.” Die Suid-Afrikaans gebore entrepreneur – wat Amerikaanse, Kanadese en Suid-Afrikaanse burgerskap het – het vroeër gesê hy verander sy steun van die Amerikaanse Demokratiese Party na die Republikeine. “Kyk nou net hoe hul [die demokrate se] vuil truuksveldtog teen my ontvou …” het Musk by dié stelling bygevoeg. In the past I voted Democrat, because they were (mostly) the kindness party. But they have become the party of division & hate, so I can no longer support them and will vote Republican. Now, watch their dirty tricks campaign against me unfold … ???? — Elon Musk (@elonmusk) May 18, 2022 Maroela Media het vroeër berig dat Musk sy Twitter-kooptransaksie tydelik uitgestel het. Hy meen dit kan nie voortgaan tensy hy klinkklare antwoorde oor die aantal botte op die platform ontvang nie.